**ארמנד דאגלס "ארמי" האמר** (באנגלית: **Armand Douglas "Armie" Hammer**; נולד ב-28 באוגוסט 1986) הוא שחקן אמריקאי, בנו של איש העסקים מייקל ארמנד האמר (אנ') ונינו של איל הנפט היהודי ארמנד האמר. בנעוריו למד באוניברסיטת קליפורניה בלוס אנג'לס. את קריירת המשחק שלו החל בהופעות אורח בסדרות טלוויזיה. תפקידו הראשי הראשון היה כבילי גרהאם בסרט "בילי: השנים הראשונות" משנת 2008, והוא זכה להכרה רחבה כאשר שיחק תפקיד כפול בדמויות התאומים קמרון (אנ') וטיילר וינקלווס (אנ') בסרט הביוגרפי של הבמאי דייוויד פינצ'ר, "הרשת החברתית" (2010).

האמר גילם את קלייד טולסון (אנ') בסרט הביוגרפי "ג'יי אדגר" (2011), ואת הדמות הראשית בסרט "הפרש הבודד" (2013), ובשנת 2015 כיכב בתפקיד איליה קוריאקין (אנ') בסרט הפעולה "שם קוד מ.ל.א.ך". בשנת  2017 הוא כיכב בדרמת הלהט"ב הרומנטית של לוקה גואדנינו (אנ') "קרא לי בשמך", עבורו קיבל מועמדויות לפרסי גלובוס הזהב ואינדפנדנט ספיריט בקטגוריית שחקן המשנה הטוב ביותר. שנה לאחר מכן גילם את עורך הדין מרטין ד' גינסברג בסרט הביוגרפי "המין החזק" והשתתף בסרט "מלון מומבאי", ובאותה שנה (2018) שיחק בברודוויי במחזה "גברים לבנים סטרייטים". לצד תפקידיו כשחקן, דיבב דמויות בסדרות הטלוויזיה "משפחת סימפסון" ו"אבא אמריקאי" (2012), ובסרט ההנפשה "מכוניות 3" (2017).

ב-3 בפברואר 2021 פתחה משטרת לוס אנג'לס בחקירת טענת אונס שהפנתה נגדו אישה שזוהתה בשם 'אפי אנג'לובה'. זאת, בהמשך להאשמות שהתפרסמו בינואר 2021 מצד נשים שהיו בקשר איתו, וראשיתן בפרסום צילומי מסך של מסרונים שיוחסו לו. ההאשמות כללו התעללות מינית ורגשית, וכן נטייה פטישיסטית לקניבליזם, ופרקטיקות BDSM ללא הסכמה. האמר הכחיש את הטענות, אך פרש בעקבותיהן ממספר הפקות עתידיות אליהן לוהק. כמו כן, סוכני השחקנים ויחסי הציבור שלו הודיעו על ניתוק קשרי העבודה איתו.

ילדותו ומשפחתו
--------------

אוניברסיטת קליפורניה בלוס אנג'לס בה החל האמר ללמוד משחק לאחר שנשר מהתיכון בנעוריו
ארמנד דאגלס האמר נולד בסנטה מוניקה, קליפורניה שבארצות הברית. אמו, דרו אן (לבית מובלי), הייתה בעבר פקידת הלוואות בכירה בבנק, ואביו, מייקל ארמנד האמר, הוא הבעלים של מספר חברות עסקים, כולל הוצאת קנודלר וארמנד האמר הפקות (חברת הפקות סרטים/ טלוויזיה). להאמר ישנו בנוסף אח צעיר ממנו בשם ויקטור.

האמר תיאר את הרקע שלו כ"חצי יהודי", אף על פי שרק הסבא-רבא מצד אביו היה יהודי – טייקון הנפט והפילנתרופ, ארמנד האמר, שהוריו היגרו לארצות הברית מהאימפריה הרוסית.

האמר התגורר בשכונת דאלאס בהיילנד פארק במשך מספר שנים. כשהיה בן שבע עברה משפחתו לאיי קיימן, שם התגוררה כחמש שנים, ואז התיישבה בלוס אנג'לס. הוא למד באקדמית פוקנר בנמל המושל, ובאקדמית גרייס כריסטיאן, ובנוסף גם בגרנד קיימן (בית ספר שהקים אביו בווסט ביי, גרנד קיימן), ומאוחר יותר הלך לבית הספר התיכון הבפטיסטי בלוס אנג'לס בעמק סן פרננדו. הוא נשר מהתיכון בכיתה י"א כדי להמשיך בקריירת משחק. לאחר מכן עבר קורסים במכללה באוניברסיטת קליפורניה בלוס אנג'לס. מאוחר יותר האמר אמר כי הוריו התנערו ממנו כשהחליט לעזוב את בית הספר ולהתחיל לשחק, אך מאז הפכו לתומכים וגאים בעבודתו.

קריירה
------

### 2005–2015: עשייה מוקדמת ופריצת דרך

קריירת המשחק המקצועית של האמר החלה בהופעות אורח קטנות בסדרות הטלוויזיה "משפחה בהפרעה" (פרק 14, עונה 2), "ורוניקה מארס" (פרק 3, עונה 3), "אחת שיודעת" (4 פרקים מתוך עונה 2), "מלאך המוות" (5 פרקים מתוך עונה 2), ו"עקרות בית נואשות" (פרק 8, עונה 4). ההופעות הראשונות שלו בתעשיית הקולנוע החלו עם תפקיד קטן בסרט הדרמה המשפחתית "פליקה" (אנ') (2006), ולאחר מכן במותחן הפסיכולוגי "בלק-אאוט" (אנ'), בו כיכב בשנת 2008 לצידם של אמבר טמלין ואיידן גילן. תפקיד הבכורה הראשי שלו הגיע לראשונה עם הצגתו בתור הכומר האוונגליסט בילי גרהאם בסרט "בילי: השנים המוקדמות" שיצא באוקטובר 2008. הסרט זיכה את האמר במועמדות מטעם ארגון "Movieguide Awards ל"פרס האמונה והערכים" בקטגוריית "פרס החסד למשחק" (The Grace Award for Acting) המוענק על ההופעה היותר מעוררת השראה בסרט קולנוע או טלוויזיה. הארגון מבקר סרטים מנקודת מבט נוצרית, והפרס מוענק בעבור הופעות מעוררות השראה המציגות את חסד האל ואהבתו לבני אנוש.

בשנת 2007 נבחר האמר על ידי הבמאי ג'ורג מילר (אנ') לככב בסרט גיבורי העל "ליגת הצדק: בן-תמותה" (Justice League: Mortal), בתפקיד באטמן. הסרט בוטל בסופו של דבר עקב שביתת איגוד התסריטאים האמריקאי (2007–2008), וכן בשל השהיית המשא והמתן בסוגיית התקציב עם ממשלת אוסטרליה. בשנת 2009 גילם האמר את דמותו של הריסון ברגרון (אנ') בסרט הקצר "2081" (אנ'), על פי סיפור קצר באותו שם מאת הסופר האמריקאי קורט וונגוט. בכורת הסרט התקיימה בפסטיבל הסרטים הבינלאומי של סיאטל (אנ').

האמר בפרימיירת הסרט "הפרש הבודד", 2013
פריצת הדרך המשמעותית של האמר הייתה בשנת 2010, בסרטו של דייוויד פינצ'ר "הרשת החברתית", העוסק בהקמת פייסבוק. בסרט הוא שיחק תפקיד כפול של התאומים קמרון וטיילר וינקלווס. כהכנה לסרט, האמר נדרש ללמוד לחתור משני צידי סירה כדי לגלם את התאומים, שהם אלופי חתירה. ובנוסף, הוא עבר מחנה אימונים של 10 חודשים בגילום תאומים, במטרה לתרגל את התנועות והאידיולקטים העדינים שהווינקלבוסים פיתחו במשך שני עשורים של שוויון גנטי". סרט זה זיכה את האמר בתשבחות רבות, בהן דבריו של ריצ'רד קורליס ממגזין "טיים", שציין כי גילומו של האמר את התאומים בסרט היה "טרומפ-לויל עדין להפליא של אפקטים מיוחדים". על תפקידו בסרט זכה בפרס איגוד מבקרי הקולנוע של טורונטו לשנת 2010 (אנ') בקטגוריית שחקן המשנה הטוב ביותר.

תפקידו הבא היה בסרטו של קלינט איסטווד משנת 2011, "ג'יי אדגר", בו גילם את קלייד טולסון (אנ'), המנהל המשותף הראשון של לשכת החקירות הפדרלית של ארצות הברית, ה-FBI. הדרמה הביוגרפית, שנכתבה על ידי דסטין לאנס בלאק, התמקדה בקריירה הרחבה של ג'יי אדגר הובר, אותו גילם לאונרדו דיקפריו. הסרט זכה לשבחים רבים: דייוויד דנבי מהעיתון "הניו יורקר" הגדיר את הופעתו של האמר "מקסימה", וטוד מקארתי מהעיתון "הוליווד ריפורטר" תיאר אותה כ-"מעולה". מקארתי שיבח במיוחד את הכימיה בין דיקפריו להאמר, בתיאור היחסים הרומנטיים המופיעים לעיתים קרובות בין דמויותיהם, וציין כי "הדרך בה מתנהלים הגוונים והדחפים ההומוארוטיים, היא אחת מהדברים הטובים ביותר בסרט. הדינמיקה הרגשית, בהתחשב בכל הגורמים החברתיים והפוליטיים שמשחקים, נראית אמינה לחלוטין, ודיקפריו והאמר מצטיינים חילופי רמיזות, רצון סמוי, האשמות והבנה הדדית". השניים מועמדים לפרסי גילדת שחקני המסך על תפקידיהם בסרט זה.

בשנה שלאחר מכן שיחק האמר ביחד עם ג'וליה רוברטס ולילי קולינס בסרט מראה מראה: הסיפור האמיתי, בו גילם את הנסיך אנדרו אלקוט. בינואר 2012 הוא דיבב את תאומי וינקלווס בפרק של הסדרה הקומית "משפחת סימפסון", שכלל פרודיה על "הרשת החברתית" (אנ'). בשנת 2013 לוהק האמר לתפקיד הראשי ב"הפרש הבודד" בהפקת חברת דיסני, לצד ג'וני דפ בתפקיד טונטו. הסרט נכשל בקופות בתי הקולנוע ברחבי העולם, בהכניסו כ-260.9 מיליון דולר בלבד, לעומת תקציב הפקה שהוערך ב-215 מיליון דולר. בשנת 2015 שיחק בסרטו של הבמאי גאי ריצ'י, "שם קוד מ.ל.א.ך", עיבוד קולנועי של סדרת הטלוויזיה באותו השם משנות השישים של המאה ה-20. האמר גילם בסרט את דמותו של איליה קוריאקין (אנ'), לצד הנרי קאביל. בנוסף, ביצע הופעת קמע בקומדיה "הפמליה" המהווה המשך לסדרה הקומית באותו שם, מבית היוצר של רשת HBO.

### 2016–2020: התמקדות בקולנוע העצמאי

בשנת 2016 גילם האמר את סמואל טרנר בסרט "הולדתה של אומה" שביים נייט פארקר. הבכורה התקיימה במסגרת תחרות סרטי הדרמה האמריקאיים בפסטיבל סאנדנס, שם זכה הסרט בשני פרסים: פרס בחירת הקהל ופרס חבר השופטים הגדול. בינואר באותה שנה נודע שהאמר רכש את הזכויות לצלם את סיפור חייו של ברון הסמים המקסיקני אדגאר ואלדס ויאריאל ("לה בארבי") (אנ'), לאחר מגעים עם בני משפחה ומקורבים לוואלדס. לאחר מכן מילא תפקיד במותחן הפסיכולוגי "יצורים ליליים" של טום פורד, וגילם את אורד בסרט הפעולה אש חופשית, אותו כתב וביים בן ויטלי, וגילם את המרין האמריקני מייק סטיבנס, בסרט "מוקש". שנה לאחר מכן כיכב בתפקיד אוליבר בסרט הלהט"בי "קרא לי בשמך", בכיכובם של טימותי שאלאמה ומייקל סטולברג. הסרט הוא עיבוד לרומן של אנדרה אקימאן באותו השם, אותו ביים לוקה גואדנינו. ההפקה החלה במאי 2016, והסרט הוקרן בבכורה בפסטיבל סאנדנס 2017. על הופעתו, האמר זכה לשבחים ולמועמדויות לפרסים רבים בהם פרס בחירת המבקרים, אינדפנדנט ספיריט, וגלובוס הזהב לשחקן המשנה הטוב ביותר. מבקר הקולנוע ריצ'רד לוסון מהמגזין *Vanity Fair* טען כי האמר ניצל את "הפרופורציות המגוחכות שלו ואת נאותו המסותתת לאפקט גדול, שנון ורגיש להפליא. סטנד-אפ הוליוודי חתיך בדרך כלל, מהפנט, הוא עובר בקלות בין הרוממות הציבורית של אוליבר ורגישותו הפרטית, מה שהופך את דמותו להרבה יותר ממושא פשוט של רצון".

האמר בפסטיבל הסרטים הבינלאומי בברלין, 2017
מייקל פיליפס מהעיתון שיקגו טריביון הכריז כי הופעתו של האמר בסרט הייתה "העבודה הכי קלה לנשימה ורגועה בקריירה שלו". בסקירתו למגזין הרולינג סטון פיטר טרוורס אמר על האמר כי הוא "גילוי, שנותן את תפקיד המסך המורכב ביותר שלו עד היום ואת הריגוש הקשור של הטבילה המלאה". לעיתים קרובות הודגשה "הכימיה המגוחכת" בין האמר לשאלאמה, בה כריסטי למיר מאתר הביקורות *RogerEbert.com* מצאה שהזיווג המוצלח במשחקו, בין השאר בשל מיומנותו למצוא את "האיזון המסובך בין התנודדות של הדמות לפגיעותו כשהוא מתמסר לרומן המרגש הזה". מאוחר יותר האמר גם הוציא ספר מוקלט לסרט. בראיון בשנת 2020, במאי הסרט לוקה גואדנינו אישר כי יצא לאור סרט המשך נוסף. באותה שנה דיבב את ג'קסון סטורם, האנטגוניסט הראשי, בסרט האנימציה של דיסני פיקסאר "מכוניות 3", וכן כיכב לצד ג'פרי ראש בסרט "הדיוקן האחרון" של סטנלי טוצ'י. הסרט הוקרן בבכורה בפסטיבל הסרטים הבינלאומי בברלין 2017 וקיבל ביקורות משבחות על ידי חברת הסרטים, "Sony Pictures Classics". אוון גלייברמן ממגזין וראייטי שיבח את יכולתו של האמר "להציע מערבולת מחשבה סוערת מתחת למראה הבלונדיני של קלארק קנט ונימוסים מכינים מראש בתור "גולת הכותרת הקומית". בשנת 2018 השתתף האמר בקומדיה האפלה של בוטס ריילי, "סליחה על ההפרעה" לצד לקית' סטנפילד, סטיבן יאון וטסה תומפסון. טומריס לאפלי ממגזין מבקרי הקולנוע תיאר את דמותו של האמר, סטיב ליפט, כ-"מנוול שאי אפשר לעמוד בפניו". הסרט הוקרן בבכורה בפסטיבל סאנדנס ב-20 בינואר. הסרט זכה בפרס הסרט הטוב ביותר מתוך עשרת הסרטים העצמאיים המובילים של ארגון המועצה הלאומית לביקורת 2019, וזכה גם בתסריט הטוב ביותר והעריכה הטובה ביותר בטקס פרסי אינדפנדנט ספיריט לשנת 2019.

לאחר מכן הופיע בתור דייוויד במותחן "מלון מומבאי", על מתקפת הטרור במומבאי בשנת 2008 שהוקרן לראשונה בפסטיבל טורונטו הבינלאומי ב-7 בספטמבר 2018. באותה שנה כיכב האמר לצד פליסיטי ג'ונס, כשהוא מגלם את המומחה לדיני מיסוי מרטין ד' גינסבורג, בן הזוג של שופטת בית המשפט העליון רות ביידר גינסבורג, בסרט "המין החזק" המדבר על דרמה משפטית וביוגרפיה על ראשית חייה של גינזבורג, בבימוי מימי לדר והוקרן לראשונה בפסטיבל "AFI" ב-8 בנובמבר 2018. ביוני 2018 האמר שיחק בתיאטראות ברודוויי בתפקיד דרו, במחזה "גברים לבנים סטרייטים". על הופעותיו הבולטות בקולנוע בשנים 2017–2018, הוענק להאמר פרס בקטגוריית "הישג מצטיין בקולנוע" בפסטיבל SCAD בסוואנה. בשנת 2019, האמר כיכב בסרט האימה הפסיכולוגי "פצעים" יחד עם דקוטה ג'ונסון. הצגת הבכורה של הסרט הייתה בפסטיבל הסרטים סאנדנס ב-26 בינואר 2019.

בשנת 2020 גילם האמר את דמותו של מקסים דה וינטר לצידה של לילי ג'יימס, ב"רבקה", רימייק לסרט של אלפרד היצ'קוק משנת 1940, עיבוד קולנועי של הרומן הגותי באותו השם (אנ') מאת דפני דה מורייה. בשנת 2021 יצא המותחן "משבר", בו שיחק עם גארי אולדמן ואוונג'לין לילי, ובשנת 2022 שיחק בסרט המסתורין "מוות על הנילוס", בבימויו קנת בראנה ובהשתתפות גל גדות ולטישה רייט, לפי ספר בשם זה מאת אגתה כריסטי.

### 2021 – פגיעה בקריירה בעקבות שערוריית מין

בינואר 2021 פורסמו בחשבון אינסטגרם לא מזוהה צילומי מסך עם מסרונים שיוחסו לו, וכללו תיאורים מיניים שתוארו כמטרידים וכללו האשמות כלפיו בקניבליזם. בעקבות הפרסומים פרש האמר ממספר פרויקטים עתידיים אליהם לוהק, על אף שהכחיש את הטענות נגדו, וכינה אותן "התקפה מקוונת זדונית". ב-13 בינואר הוא הודיע על פרישה מצילומי הסרט "חתונה אש!", בו היה אמור לשחק לצידה של ג'ניפר לופז, וצילומיו התחילו ב-22 בפברואר ברפובליקה הדומיניקנית. במקומו הצטרף ג'וש דוהאמל לצוות שחקי הסרט. לדברי האמר, נוכח ההאשמות אותן תיאר כמגוחכות, מצפונו לא איפשר לו לעזוב את ילדיו לארבעה חודשי צילומים. באותו יום נודע שהאמר פרש מצוות השחקנים של הסדרה "Gaslit" בערוץ Starz, על אודות מעורבותה של מרתה מיטשל בפרשת ווטרגייט, ומשתתפים בו בין היתר ג'וליה רוברטס ושון פן. את האמר החליף השחקן דן סטיבנס. עם זאת, נטען שהוא פרש מההפקה שבועות ספורים קודם לכן, עקב עומס בלוח הזמנים של השחקן, לאור השתתפותו בצילומי סדרת הטלוויזיה "ההצעה"' עבור "פרמאונט+", שירות הזרמת המדיה של "CBS",

כעבור שבועיים, ב-28 בינואר, נמסר שהאמר פרש מהפקת "ההצעה". הסדרה בת עשרת הפרקים מספרת את סיפור הפקת הסרט "הסנדק" משנת 1972, ובה יועד האמר לגלם את דמותו של מפיק "הסנדק", אלברט "אל" רודי (אנ'). ב-5 בפברואר 2021 נמסר שעל רקע ההאשמות שהופנו כלפי האמר, סוכנות הכישרונות "WME" הפסיקה לייצג אותו, וכן התפטר איש יחסי הציבור האישי שלו.

ב-2 באפריל 2021 פורסמה הודעה רשמית, לפיה פרש האמר מהמחזה "הדקות" (אנ') פרי עטו של טרייסי לטס, שצפויה להעלות להקת התיאטרון "סטפנוולף" (אנ') בברודוויי ב-22 במרץ 2022. האמר הודיע שהוא נאלץ לפרוש מהמחזה כדי להתמקד בעצמו ובבריאותו למען משפחתו. מפיק המחזה ג'פרי ריצ'רדס (אנ') הצהיר שהאמר יישאר עמית מוערך עבור כל מי שעבדו איתו על הבמה ומחוצה לה על "הפרוטוקול", וכי מכבדים את החלטתו.

בדצמבר 2019 לוהק האמר לקומדיית הספורט "Next Goal wins", בהפקתו ובבימויו של טאיקה ואיטיטי, המבוססת על סרט תיעודי באותו שם משנת 2014, שתיעד את מאמציו של מאמן הכדורגל האמריקאי-הולנדי תומאס רונגן (אנ') להוביל את נבחרת סמואה במוקדמות מונדיאל 2014. בדצמבר 2021, בעקבות הפרשה, עזב האמר את הפקת הסרט ובמקומו לוהק השחקן ויל ארנט.

חיים אישיים
-----------

בראיון בשנת 2008 הצהיר האמר בקשר לאמונותיו הדתיות, "יש לי חיים רוחניים משלי, ואני מעריך אותם מאוד". האמר ידוע בזכות השקפותיו הטעונות הן פוליטית והן חברתית במדיה החברתית.   
בשנת 2010 נישא האמר לאשת הטלוויזיה אליזבת צ'יימברס בטקס שנערך על ידי חברו טיילר רמזי. מנישואים אלה נולדו הבת הארפר (2015) והבן פורד דאגלס ארמנד (2017). ב-10 ביולי 2020 הודיעו על פרידה באמצעות חשבונם באינסטגרם, לאחר עשר שנות נישואין.

האמר ואשתו אליזבת צ'יימברס, 2016
### מעצר בגין החזקת קנאביס

ב-20 בנובמבר 2011 נעצר האמר במחסום משמר הגבול של ארצות הברית בסיירה בלאנקה (אנ') במערב טקסס, מיילים ספורים מגבול מקסיקו, לאחר שבמכוניתו נתגלתה מריחואנה במשקל של 0.02 אונקיה (0.567 גרם), וכן שלוש עוגיות מריחואנה רפואיות וחומית מריחואנה. הוא שילם ערבות בסך 1,000 דולר, אחרי ששהה במעצר יום אחד. התובע המחוזי באל פאסו לא הגיש כתב אישום נגד האמר, משום שלפי חוקי מדינת טקסס, החזקת מריחואנה נחשבת לעבירה רק אם הכמות עולה על 4 אונקיות (113.4 גרם). בראיון במסגרת תוכנית האירוח של קונאן או'בריאן מיולי 2013 אמר האמר שהמעצר נבע מאי-הבנת החוק הפנים-מדינתי לעומת החוק הפדרלי.

### טענות להתעללות מינית ושערורייה במדיה החברתית

ב-10 בינואר 2021 פרסם חשבון אינסטגרם בשם "House of Effie" (תרגום מילולי: "הבית של אפי") סדרה של עשרות צילומי מסך של מסרונים, אותם ייחס החשבון האלמוני להאמר, אשר כללו תכנים עם תיאורי פנטזיות מיניות על יחסי שליטה, אלימות, אונס ואף קניבליזם. לפי הטענה, מדובר במסרונים שהאמר שלח לכאורה לנשים באמצעות חשבון האינסטגרם שלו, בין השנים 2016–2020, עת היה נשוי עדיין לצ'יימברס, וככל הנראה, מאחורי חשבון האינסטגרם עומדת אחת הנשים שהאמר התכתב איתן. הטענות לא אומתו, ומשתמשי טוויטר טענו שמדובר בזיוף. האמר עצמו הכחיש את המיוחס לו וטען שמדובר בזיוף, אך מפעיל/ת חשבון האינסטגרם התעקש/ה שמדובר במסרונים אותנטיים שהאמר שלח, ואף הוסיפ/ה שבעקבות הפרסום, פנו מספר נשים ותיארו מעשי התעללות מינית שבעקבותיהם הגיעו חלקן לחדר מיון.

כעבור ימים ספורים מהפרסומים וההכחשה, נחשפה מי שהייתה בת זוגו של האמר בין יוני לאוקטובר 2020, קורטני ווצ'קוביץ', מייסדת אפליקציית שירותי טיפוח היופי "Flashd" מדאלאס, טקסס. ווצ'קוביץ' תיארה את הרומן שלה עם האמר כ"דייטינג עם חניבעל לקטר וואנבי", וסיפרה שהוא הביע משאלה לשבור אחת מצלעותיה, לצלות ולאכול אותה, בנוסף על פנטזיות מיניות איומות אחרות. עוד היא טענה, שהאמר התעלל בה רגשית, וכתוצאה ממערכת היחסים המעוותת שחוותה, היא סבלה מהפרעת דחק פוסט-טראומטית ונזקקה לפסיכותרפיה. ווצ'קוביץ' לא יכלה לאשר את האותנטיות של צילומי המסך, אך ציינה שהיא לא הופתעה מהפרסום.

ב-21 בינואר 2021 נחשפה פייג' לורנזה, סטודנטית ודוגמנית בת 22, אשר לדבריה הכירה את האמר בעקבות התכתבות ביניהם באינסטגרם, בעת ששהתה בלוס אנג'לס, והם היו בקשר בין חודשיים לארבעה במהלך סתיו 2020. לטענת לורנזה, האמר חרת בסכין את האות A באזור מפשעתה כחלק ממשחקי BDSM, והותיר צלקות על גופה. כמו כן, הוא הביע רצון לעקור צלעות ממנה, לעשן ולאכול אותן. היא טענה עוד, שהאמר אמר שהוא יאמן אותה להיות שפחת מין שלו, והוסיפה שהוא משתוקק לפגוע בנשים. עורך דינו של האמר שלל את הדברים בטענה שכל המעשים היו בהסכמה מלאה ובשיתוף פעולה מצד לורנזה, תוך שהשניים משוחחים ומסכמים על הכל באופן מלא.

### חקירת חשד לאונס

בעקבות הפרסומים בחשבון האינסטגרם "הבית של אפי", והחשיפות שבעקבותיהם, ב-3 בפברואר 2021 פתחה משטרת לוס אנג'לס בחקירת האשמות באונס שהפנתה נגד האמר אישה בשם 'אפי אנג'לובה', בת 24 בעת החשיפה. המשטרה אישרה את דבר קיום החקירה ב-18 במרץ 2021, שעות ספורות אחרי שאנג'לובה ערכה מסיבת עיתונאים מקוונת, כשהיא מלווה בעורכת הדין גלוריה אולרד, ובה קראה הצהרה מן הכתב. אנג'לובה סיפרה במסיבת העיתונאים פרטים קשים על אירוע שהתרחש ביניהם ב-24 באפריל 2017. לדבריה, במשך ארבע שעות, האמר אנס אותה באלימות, תקף אותה, הטיח את ראשה בקיר שוב שוב, והכה ברגליה עד שהיא התקשתה לצעוד במשך שבוע אחרי האירוע. אנג'לובה הוסיפה שהאמר מנע ממנה לברוח, וחששה שהוא עומד להרוג אותה. עוד סיפרה אנג'לובה, שהיא הכירה את האמר בפייסבוק בשנת 2016, בהיותה בת עשרים, וקיימה קשרים איתו לסירוגין עד שנת 2020. אולרד סרבה לגלות אם אנג'לובה היא האישה העומדת מאחורי חשבון האינסטגרם "הבית של אפי", שפרסם את צילומי המסך. והוסיפה ש"בשלב הזה", האישה לא מתכוונת להגיש תביעה אזרחית נגד האמר. בשמו של האמר, עורך הדין אנדרו ברטלר מסר שהיחסים בין האמר לאנג'לובה היו בהסכמה מלאה, והיא בחרה להסלים את הפרשה, על אף שלהאמר לא הייתה כוונה להביך אותה ולחשוף את תשוקותיה המיניות, אותן כינה ברטלר "קינקיות".

### אשפוז מרצון

ב-8 ביוני 2021 נודע שהאמר התאשפז מרצונו במוסד לגמילה מסמים, אלכוהול ומין, ליד אורלנדו, פלורידה, והתחייב לשהות במוסד עד להחלמה מלאה. על פי הפרסום, האמר נכנס למוסד ב-31 במאי 2021, אחרי שיומיים קודם לכן, ב-29 במאי, הוא יצא מגרנד קיימן, שם שהה מאז מסיבת העיתונאים של "אפי" ב-18 במרץ. לדברי עדי ראייה, האמר נראה מגיע לנמל התעופה של גרנד קיימן כשהוא מלווה באשתו בנפרד אליזבת צ'יימברס, ילדיו ובני משפחה.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2006 | פליקה | בחור |  |
| 2008 | *Blackout* | טומי |  |
| בילי: השנים המוקדמות | בילי גרהאם |  |
| 2009 | חופשת אביב מטורפת | שומר החוף |  |
| 2010 | הרשת החברתית | קמרון (אנ') וטיילר וינקלווס (אנ') |  |
| 2011 | ג'יי אדגר | קלייד טולסון (אנ') | מועמדות לפרס גילדת שחקני המסך לשחקן הטוב ביותר |
| 2012 | מראה מראה: הסיפור האמיתי | הנסיך אלקוט |  |
| 2013 | הפרש הבודד | ג'ון ריד/"הפרש הבודד" |  |
| 2015 | הפמליה | עצמו |  |
| שם קוד מ.ל.א.ך | איליה קוריאקין (אנ') |  |
| 2016 | הולדתה של אומה | סמואל טרנר |  |
| יצורים ליליים | האטון מורו |  |
| אש חופשית | אורד |  |
| מוקש | מייק סטיבנס |  |
| 2017 | קרא לי בשמך | אוליבר | מועמד פרס גלובוס הזהב לשחקן המשנה הטוב ביותר
מועמד פרס אינדפנדנט ספיריט לשחקן המשנה הטוב ביותר (אנ')
מועמד פרס סטלייט לשחקן המשנה הטוב ביותר |
| הדיוקן האחרון | ג'יימס לורד |  |
| מכוניות 3 | ג'קסון סטורם | דיבוב |
| 2018 | סליחה על ההפרעה | סטיב ליפט |  |
| מלון מומבאי | דייוויד |  |
| המין החזק | מרטין ד. גינצבורג |  |
| 2019 | פצעים | וויל |  |
| 2020 | רבקה | מקסים דה וינטר |  |
| 2021 | משבר | ג'ייק קלי |  |
| 2022 | מוות על הנילוס | סיימון דויל |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2005 | משפחה בהפרעה | סטודנט #2 | פרק: "The Immaculate Election" |
| 2006 | ורוניקה מארס | קורט | פרק: "Wichita Linebacker" |
| 2007 | עקרות בית נואשות | בארט | פרק: "Distant Past" |
| 2009 | מלאך המוות | מורגן | 5 פרקים |
| אחת שיודעת | גבריאל אדוארדס | 4 פרקים |
| 2012 | משפחת סימפסון | קמרון (אנ') וטיילר וינקלווס (אנ') | דיבוב; פרק: "The D'oh-cial Network" |
| אבא אמריקאי | סוכן השכרת רכבים | דיבוב; פרק: "The Wrestler" |
| 2020 | אנחנו מי שאנחנו | עובד קפיטריה | פרק: "Right here, right now #6" |

### תיאטרון

| שנה | מחזה | תפקיד | הערות |
| --- | --- | --- | --- |
| 2018 | גברים לבנים סטרייטים | דרו |  |

קישורים חיצוניים
----------------

ויקישיתוף מדיה וקבצים בנושא **ארמי האמר** בוויקישיתוף
* ארמי האמר, ברשת החברתית אקס (טוויטר)
* ארמי האמר, ברשת החברתית אינסטגרם
* ארמי האמר, במסד הנתונים הקולנועיים IMDb (באנגלית)
* ארמי האמר, באתר "אידיבי", מאגר הידע העברי לקולנוע ישראלי ועולמי
* ארמי האמר, באתר AllMovie (באנגלית)
* ארמי האמר, באתר Rotten Tomatoes (באנגלית)
* ארמי האמר, באתר Box Office Mojo (באנגלית)
* ארמי האמר, במסד הנתונים הקולנועיים KinoPoisk (ברוסית)
* דודי כספי, סנטה פה‏, ריאיון עם ארמי האמר, כוכב "הפרש הבודד", באתר וואלה!‏, 7 ביולי 2013

הערות שוליים
------------

1. ↑   Alleged victim of actor Armie Hammer speaks out, סרטון בערוץ "Fox 11", באתר יוטיוב, 18 במרץ 2021 (באנגלית)
2. ↑  Armie Hammer, Biography (באנגלית אמריקאית)
3. ↑  Dru Hammer – Board Member | Joyce Meyer Ministries, web.archive.org, ‏2016-12-01
4. ↑  Armie Hammer Biography, web.archive.org, ‏2014-06-06
5. ↑  Jim Sturgess headlines a new generation of reluctant leading men. W Magazine | Women's Fashion & Celebrity News (באנגלית אמריקאית)
6. ↑  The Meriden Daily Journal - Google News Archive Search, news.google.com
7. ↑  Armie Hammer on His Steamy New Movie, a Charmed Upbringing and Oscar's "Double Standards", The Hollywood Reporter, ‏2017-11-20 (באנגלית)
8. ↑  Industrialist's grandson channels young Billy Graham in new film - Television & Video - Arts & Entertainment - Catholic Online, web.archive.org, ‏2012-03-16
9. ↑  Armie Hammer on Playing Clyde Tolson in ‘J. Edgar’ -- New York Magazine - Nymag, New York Magazine (באנגלית אמריקאית)
10. ↑  Kimball, Josh (February 6, 2009). 'Epiphany Prize' Nominees for Most Inspiring Movie, TV Program Announced. Christian Post. Retrieved march 27, 2021
11. ↑  Movieguide® and the Annual Faith & Values Awards Gala and Report to the Entertainment Industry. John Templeton foundation. Retrieved March 27, 2021
12. ↑  Galloway, Stephen (February 2, 2016). George Miller on 'Mad Max' Sequels, His Secret Talks With Stanley Kubrick. The Hollywood Reporter. retrieved March 27, 2021
13. ↑  Campbell, Christopher (June 30, 2013). hort Starts: Watch ‘The Lone Ranger’ Star Armie Hammer in the Vonnegut Adaptation ‘2081’. Film School Rejects. Retrieved March 28, 2021
14. ↑  Corliss, Richard (2010-09-24). "Breaking News, Analysis, Politics, Blogs, News Photos, Video, Tech Reviews". *Time* (באנגלית אמריקאית). ISSN 0040-781X. נבדק ב-2021-01-20.
15. ↑  torontofilmcritics.com » TFCA Names "The Social Network" Best Picture of 2010, web.archive.org, ‏2011-02-16
16. ↑  The 18th Annual Screen Actors Guild Awards | Screen Actors Guild Awards, www.sagawards.org (באנגלית)
17. ↑  Mike Fleming Jr, Mike Fleming Jr, ‘Lone Ranger’ Armie Hammer To Star With Tom Cruise In ‘Man From U.N.C.L.E.’, Deadline, ‏2013-04-24 (באנגלית אמריקאית)
18. ↑  The Lone Ranger, Box Office Mojo
19. ↑  Donnelly, Mat (January 18, 2016). Armie Hammer Buys Life Rights for Drug Lord ‘La Barbie‘/ Yahoo! Entertainment. Retrieved March 30, 2021
20. ↑  Rosenbaum, Claudia (March 17, 2016).  ctor Armie Hammer Secures Life Rights From Mexico Drug Cartel Boss "La Barbie"]. Buzz Feed. Retrieved March 30, 2021
21. ↑  Justin Kroll, Armie Hammer to Star in ‘Mine’ From ‘Conjuring’ Producer (EXCLUSIVE), Variety, ‏2014-04-30 (באנגלית אמריקאית)
22. ↑  Jordan Raup, Michael Stuhlbarg, Armie Hammer & More Leading Luca Guadagnino’s ‘Call Me By Your Name’, The Film Stage, ‏2016-05-23 (באנגלית אמריקאית)
23. ↑  Richard Lawson, The Gorgeous Call Me By Your Name Makes Sundance Swoon, Vanity Fair (באנגלית אמריקאית)
24. ↑  Peter Travers, Peter Travers, 'Call Me By Your Name' Review: The Sexiest Film of 2017, Rolling Stone, ‏2017-11-20 (באנגלית אמריקאית)
25. ↑  Michael Phillips, 'Call Me by Your Name' review: At long last, first love, chicagotribune.com
26. ↑  Listen to Armie Hammer Read From the 'Call Me By Your Name' Audiobook, EW.com (באנגלית)
27. ↑  Armie Hammer wants you to pick up the phone and call a friend. Like, now, British GQ (באנגלית בריטית)
28. ↑  Stanley Tucci’s Art Comedy "Final Portrait" Asks, ‘What If Inspiration Never Strikes?’ | The Village Voice, www.villagevoice.com
29. ↑  Wednesday, November 29th, 2017, 2018 Sundance Film Festival: Feature Films Announced, www.sundance.org (ב־)
30. ↑  TIFF 2018 Lineup: 'Beautiful Boy,' 'Life Itself,' More, The Hollywood Reporter, ‏2018-07-24 (באנגלית)
31. ↑  2020 Honored Guests, SCAD Savannah Film Festival (באנגלית)
32. ↑  Kroll, Justin (November 14, 2018). Lily James, Armie Hammer to Star in Daphne du Maurier Adaptation ‘Rebecca’. Variety. Retrieved March 4, 2021
33. ↑  Slater, Georgia (January 30, 2021). Josh Duhamel to Star Opposite Jennifer Lopez in Shotgun Wedding, Replaces Armie Hammer: Source. People. Retrieved March 4, 2021
34. ↑  D'Alessandro, Anthony (January 13, 2021). [Armie Hammer's ex-girlfriend says actor 'has a desire to hurt women' Armie Hammer Exits ‘Shotgun Wedding’ Role Amid Social Media Controversy; Actor Responds – Update]. Deadline Hollywood. Retrieved February 23, 2021
35. ↑  Andreeva, Nellie (January 13, 2021). Armie Hammer Has Exited UCP’s ‘Gaslit’ Series To Do Paramount+’s ‘The Offer’. Deadline Hollywood. Retrieved February 24, 2021
36. ↑  Vlessing, Etan (February 22, 2021). Sean Penn and Julia Roberts are to star in the untold Watergate story about Martha Mitchell from a division of Universal Studio Group.. The Hollywood Reporter. Retrieved February 24, 2021
37. ↑  D'Alessandro, Anthony (January 28, 2021). Armie Hammer Departs Paramount+ Series About Making Of ‘The Godfather’ Amid Social Media Controversy. Deadline Hollywood. Retrieved February 24, 2021
38. ↑  Wagmeister, Elizabeth (February 5, 2021). Armie Hammer Dropped by WME In Wake of Social Media Allegations. Variety. Retrieved February 24, 2021
39. ↑  Evans, Greg (April 2, 2021). Armie Hammer Drops Out Of Upcoming Broadway Production ‘The Minutes’. Deadline Hollywood. Retrieved April 3, 2021
40. ↑  Hedash, Kara (January 20, 2020). Every Upcoming Taika Waititi Movie. Screen Rant. Retrieved March 4, 2021
41. ↑  Armie Hammer Apologizes For Stan Lee Tweet After Being Called An "Asshat" By 'Walking Dead' Actor, theplaylist.net
42. ↑  Armie Hammer and Wife Elizabeth Chambers Hammer Welcome a Baby Girl!, E! Online, ‏Tue Dec 02 21:23:00 GMT+0 2014
43. ↑  Juneau, Jen (November 30, 2020). Elizabeth Chambers Celebrates 'Magical' Daughter Harper's Sixth Birthday in Cayman Islands. People. Retrieved February 25, 2021
44. ↑  Login • Instagram, www.instagram.com
45. 1 2  'Social Network' star Armie Hammer arrested for pot possession. CTV News. January 26, 2012
46. ↑  Ledbetter, Carly (March 14, 2018). rmie Hammer Shares His Mug Shot From A 2011 Arrest For Weed. HuffPost. Retrieved February 6, 2021
47. 1 2 3  Milton, Josh (January 14, 2021). Armie Hammer denies he’s ‘100 per cent a cannibal’. Pink News. Retrieved February 10, 2021
48. ↑  חננאל, ענבל, אחרי הקניבליזם: ארמי האמר ממשיך להסתבך, באתר ynet, 17 בינואר 2021
49. ↑  Schollenberger, Katrina (January 17, 2021). Who is House of Effie and what did they post about Armie Hammer?. The Sun. Retrieved February 7, 2021
50. 1 2 3  Sarkisian Jacob and Mendez, Moises II (February 5, 2021). Armie Hammer's estranged wife breaks silence after explicit DM controversy. Here's what's going on.. Insider. Retrieved February 7, 2021
51. 1 2 3  Bacardi, Frabncesca (January 14, 2021). Armie Hammer’s ex Courtney Vucekovich: He wanted to ‘barbecue and eat’ me. Page Six. retrieved February 14, 2021
52. ↑  Fowler, Kate. Who is Courtney Vucekovich? Armie Hammer denies cannibal claims!. Hitch. Retrieved February 14, 2021
53. 1 2  Milton, Josh (January 15, 2021). Armie Hammer’s ex-girlfriend claims he wanted to ‘break her rib’ to ‘barbecue and eat it’. Pink News. Retrieved February 14, 2021
54. ↑  Boswell, Josh (January 14, 2021). He is a very dark, twisted person.' Armie Hammer's ex-girlfriend claims he manipulated her into his 'master-slave fetish,' wanted to 'break and eat her ribs' and says she checked into therapy for PTSD due to 'warped relationship'. Daily Mail Retrieved February 14, 2021
55. 1 2  Parry, Ryan (January 22, 2021). 'I was his Christian Grey fantasy.' Ex-girlfriend Paige Lorenze says Armie Hammer carved an A into her groin area as she warns 'narcissistic' actor could 'seriously injure another woman' with his BDSM obsession. Daily Maul. Retrieved February 23, 2021
56. 1 2  Siegler, Mara (January 25, 2021). Armie Hammer’s ex Paige Lorenze claims he used knife branding, bruises to mark her. Page Six. Retrieved february 23, 2021
57. 1 2  Roberto, Mlissa (January 23, 2021). Armie Hammer's ex-girlfriend says actor 'has a desire to hurt women'. Fos News. Retrieved February 23, 2021
58. 1 2  Welk, Brian (March 18, 2021). Armie Hammer Accused of Rape and Banging a Woman’s Head Against a Wall in 2017. The Wrap. Retrieved March 19, 2021
59. 1 2   Armie Hammer accused of ‘violently’ abusing a woman named Effie, סרטון בערוץ "Page Six", באתר יוטיוב, 18 במרץ 2021 (באנגלית)
60. ↑  Luperon, Alberto (March 18, 2021). Woman Says Armie Hammer Raped Her, Slammed Her Head Against Wall in 4-Hour Attack. Law & Crime. Retrieved March 18, 2021
61. ↑   Armie Hammer Accused of Rape Amid LAPD Investigation, סרטון בערוץ "The Hollywood Reporter News", באתר יוטיוב, 19 במרץ 2021 (באנגלית)
62. ↑  Patten Dominic (March 18, 2021). Armie Hammer Probed By LAPD For Alleged Rape; Faces Years In Prison If Found Guilty, Assault Claims Revealed In Gloria Allred Press Conference. Deadline Hollywood. Retrieved March 19, 2021
63. ↑  Miller, Julie (June 8, 2021). Armie Hammer Has Checked Into a Treatment Program. Vanity Fair. Retrieved July 22, 2021
64. ↑  D'Zurilla, Chistie (June 9, 2021). Embattled actor Armie Hammer reportedly in rehab for substance abuse and sex issues. Los Angeles Times. Retrieved July 22, 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007437486805171
* BIBSYS: 12060858
* BnF: cb16607973d (data)
* CiNii: DA19344898
* GND: 1023187353
* ISNI: 0000 0000 8689 9010
* LCCN: no2010132160
* NKC: xx0163991
* NLK: KAC2020L7598
* NTA: 369829549
* SUDOC: 161482821
* VIAF: 125919231
* WorldCat: lccn-no2010132160

 |